Komisijos direktyva
1985 m. gruodžio 19 d.
sudaranti modelinių tirpalų, naudojamų sudedamųjų dalių išsiskyrimui iš plastikinių medžiagų ir gaminių, galinčių liestis su maisto produktais, tirti, sąrašą
(85/572/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1982 m. spalio 18 d. Tarybos direktyvą 82/711/EEB, nustatančią pagrindines taisykles, reikalingas sudedamųjų dalių išsiskyrimui iš plastikinių medžiagų ir gaminių, galinčių liestis su maisto produktais, tirti [1], ypač į jos 2 straipsnio 3 dalį,
atsižvelgdama į Komisijos pasiūlymą [2],
atsižvelgdama į Europos Parlamento nuomonę [3],
atsižvelgdama į Ekonomikos ir socialinių reikalų komiteto nuomonę [4],
kadangi pagal 2 straipsnio 3 dalį ir Direktyvos 82/711/EEB priedo 1 skyriaus 2 dalies pirmąją įtrauką reikėtų nurodyti atitinkamus plastikinių medžiagų ir gaminių, galinčių liestis su pavieniu maisto produktu arba su konkrečia maisto produktų grupe, sudedamųjų dalių išsiskyrimo tyrimams reikalingus modelinius tirpalus;
kadangi atitinkamais atvejais nereikėtų atmesti galimybės pasinaudoti kitais išsiskyrimo tyrimo metodais nei nustatyti šioje direktyvoje;
kadangi, parenkant tinkamus modelinius tirpalus, ypač būtina atsižvelgti į maisto produktų cheminę sudėtį ir jų fizikines savybes;
kadangi, tiriant kai kuriuos maisto produktus, išsiskyrimo tyrimams naudojant modelinį tirpalą gaunami aukštesni rezultatai nei naudojant patį maisto produktą, ir kadangi dėl to rezultatą reikia tikslinti taikant "mažinimo koeficientą", kuris parenkamas pagal kiekvieną konkretų atvejį; kadangi tam tikrais atvejais, ypač tiriant medžiagas ir objektus, galinčius liestis su maisto produktais, kurių paviršiuje yra riebalų, šiai direktyvai įgyvendinti būtini tinkami tyrimo metodai;
kadangi už šios direktyvos suderinimą su technikos pažanga - būtiną įgyvendinimo priemonę, kuri supaprastintų ir paspartintų procedūrą, iš principo turėtų būti atsakinga Komisija;
kadangi visais atvejais, kai Taryba suteikia Komisijai įgaliojimus įgyvendinti nuostatas dėl plastikinių medžiagų ir gaminių, galinčių liestis su maisto produktais, turėtų būti nustatoma valstybių narių ir Komisijos bendradarbiavimo Sprendimu 69/414/EEB [5] įsteigtame Maisto produktų nuolatiniame komitete tvarka,
PRIĖMĖ ŠIĄ DIREKTYVĄ:
1 straipsnis
Pagal Direktyvos 82/711/EEB 2 straipsnio 3 dalį plastikinių medžiagų ir gaminių, galinčių leistis su pavieniu maisto produktu arba su konkrečia maisto produktų grupe, sudedamųjų dalių išsiskyrimui tirti naudojami priede nurodyti modeliniai tirpalai ir jų koncentracijos.
2 straipsnis
Nepaisant 1 straipsnio, kai tai tikslinga, medžiagų, kurias naudoti yra leidžiama, sąraše, išskyrus visas kitas medžiagas, gali būti nustatytos tam tikrų plastikinių medžiagų ir gaminių sudedamųjų dalių išsiskyrimo tyrimo procedūros, kurios skirtųsi nuo nurodytųjų priede.
3 straipsnis
Šios direktyvos priedo patikslinimai, kuriuos būtina padaryti atsižvelgiant į mokslo ir technikos žinias, priimami Direktyvos 76/893/EEB [6] 10 straipsnyje nustatyta tvarka.
4 straipsnis
Valstybės narės patvirtina priemones, kurios įsigaliojusios ne vėliau kaip tuo metu, kai jos imasi priemonių Direktyvai 82/711/EEB įgyvendinti, įgyvendina šią direktyvą.
5 straipsnis
Ši direktyva skirta valstybėms narėms.
Priimta Briuselyje, 1985 m. gruodžio 19 d.